Document ID: 32014R0137

A BIZOTTSÁG 137/2014/EU VÉGREHAJTÁSI RENDELETE
(2014. február 12.)
a jogellenes, nem bejelentett és szabályozatlan halászatot folytató hajók uniós listájának összeállításáról szóló 468/2010/EU rendelet módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a jogellenes, nem bejelentett és szabályozatlan halászat megelőzésére, megakadályozására és felszámolására irányuló közösségi rendszer létrehozásáról, továbbá a 2847/93/EGK, az 1936/2001/EK és a 601/2004/EK rendelet módosításáról és az 1093/94/EK és az 1447/1999/EK rendelet hatályon kívül helyezéséről szóló, 2008. szeptember 29-i 1005/2008/EK tanácsi rendeletre (1) és különösen annak 30. cikkére,
mivel:
(1)
Az 1005/2008/EK rendelet V. fejezete megállapítja a jogellenes, nem bejelentett és szabályozatlan (IUU) halászatot folytató halászhajók azonosítására szolgáló eljárásokat, valamint az ilyen hajók uniós listájának összeállítására vonatkozó eljárásokat. A hivatkozott rendelet 37. cikke előírja az említett listán szereplő hajók tekintetében meghozandó intézkedések körét.
(2)
Az IUU-halászhajók első uniós listáját a 468/2010/EU bizottsági rendelet (2) állapította meg, amely listát később módosította a 724/2011/EU (3), az 1234/2012/EU (4) és a 672/2013/EU (5) végrehajtási rendelet.
(3)
Az 1005/2008/EK rendelet 30. cikkének (1) bekezdése szerint az uniós listára fel kell venni a regionális halászati gazdálkodási szervezetek által elfogadott IUU-listákon szereplő halászhajókat.
(4)
Megfelelő szabályaival összhangban valamennyi regionális halászati gazdálkodási szervezet megállapítja az IUU-halászhajók listáját, és naprakésszé teszi azt (6).
(5)
Az 1005/2008/EK rendelet 30. cikke szerint az IUU-halászatban feltételezhetően vagy bizonyítottan részt vevő halászhajók listáinak a regionális halászati gazdálkodási szervezetektől történő kézhezvételét követően a Bizottságnak naprakésszé kell tennie az uniós listát.
(6)
A Bizottság a regionális halászati gazdálkodási szervezetektől megkapta az aktualizált listákat.
(7)
A 468/2010/EU rendelettel, a 724/2011/EU, az 1234/2012/EU és a 672/2013/EU végrehajtási rendelettel létrehozott vagy módosított listákon szereplő „Marta Lucia R” hajót az Amerikaközi Trópusitonhal-bizottság (IATTC) 2013. június 10-14. között megrendezett ülésén, illetve az Atlanti Tonhal Védelmére Létrehozott Nemzetközi Bizottság (ICCAT) 2013. augusztus 20-i körlevelében törölte a listájáról. Ezt a hajót 2013. augusztus 20-i hatállyal az uniós listáról töröltnek kell tekinteni.
(8)
A 468/2010/EU rendelettel, a 724/2011/EU, az 1234/2012/EU és a 672/2013/EU végrehajtási rendelettel létrehozott vagy módosított listákon szereplő „RED” hajót 2012. november 14-én az Északkelet-atlanti Halászati Bizottság (NEAFC), 2012. december 21-én az Északnyugat-atlanti Halászati Szervezet (NAFO) és megfelelési bizottságának 2013. december 11-i ülésén a Délkelet-atlanti Halászati Szervezet (SEAFO) törölte a listájáról. Ezt a hajót 2013. december 11-i hatállyal az uniós listáról töröltnek kell tekinteni.
(9)
Tekintettel arra, hogy a regionális halászati gazdálkodási szervezetek listáira való felvétele időpontjától függően egy adott hajó különböző nevek és/vagy lobogók alatt is szerepelhet a listán, az egyes regionális halászati gazdálkodási szervezetek által megállapított különböző neveket és/vagy lobogókat az aktualizált uniós listának is tartalmaznia kell.
(10)
A 468/2010/EU rendeletet ezért ennek megfelelően módosítani kell.
(11)
Az e rendeletben előírt intézkedések összhangban vannak a Halászati és Akvakultúraágazati Bizottság véleményével,
ELFOGADTA EZT A RENDELETET:
1. cikk
A 468/2010/EU rendelet mellékletének B. része helyébe e rendelet mellékletének szövege lép.
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. február 12-én.

Labels: 8
11
5
6